Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 277/15/4404	Nové Zámky, 3.6.2015
EEČ : 2-33-50-2015

U Z N E S E N I E

Trestná vec:	obvinená XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Ako konateľ spoločnosti XXXXX XXXXX, XXXXX, IČO: XXXXX, podľa nej predložených mesačných výkazov poistného a príspevkov na sociálne poistenie za zamestnancov, za obdobie od mesiaca júl 2012 až do mesiaca december 2012, vrátane, neodviedla v súlade s ustanoveniami §§ 141,142 a 143 zákona číslo 461/2003 Z. z. o sociálnom poistení v znení neskorších predpisov na účet Sociálnej poisťovne, pobočka XXXXX, v zákonom stanovenej lehote splatné poistné na sociálne poistenie za zamestnancov vo výške 644,21 €, čím spôsobila ujmu príjemcovi poistného Sociálnej poisťovni, pobočka XXXXX, XXXXX XXXXX, IČO: XXXXX čím znížila príjem do štátneho rozpočtu Slovenskej republiky o rozsah v sume 644,21 €.

lebo zanikla trestnosť činu

Odôvodnenie:
Vyšetrovateľ Okresného riaditeľstva Policajného zboru, Odboru kriminálnej polície XXXXX (ďalej len vyšetrovateľ PZ) uznesením  ČVS:ORP-XXXXX zo 04.10.2013 podľa  § 199 odsek 1 Trestného poriadku začal trestné stíhanie pre zločin neodvedenia dane a poistného podľa § 277 odsek 1, odsek 2 písmeno b) Trestného zákona a iné a ďalším uznesením tej istej spisovej značky z 29.07.2014 podľa § 199 odsek 1 Trestného poriadku začal trestné stíhanie pre prečin neodvedenia dane a poistného podľa § 277 odsek 1 Trestného zákona, vykonal potrebné dokazovanie a uznesením  ČVS:ORP-XXXXX z 25.03.2015 podľa  § 206 odsek 1 Trestného poriadku vzniesol obvinenie XXXXX, narodenej XXXXX  v XXXXX, trvale bytom XXXXX - XXXXX, prechodne bytom XXXXX, XXXXX,  pre prečin neodvedenia dane a poistného podľa § 277 odsek 1 Trestného zákona na tom skutkovom základe, že ako konateľ spoločnosti XXXXX XXXXX, XXXXX, IČO: XXXXX, podľa nej predložených mesačných výkazov poistného a príspevkov na sociálne poistenie za zamestnancov, za obdobie od mesiaca júl 2012 až do mesiaca december 2012, vrátane, neodviedla v súlade s ustanoveniami §§ 141,142 a 143 zákona číslo 461/2003 Z. z. o sociálnom poistení v znení neskorších predpisov na účet Sociálnej poisťovne, pobočka XXXXX, v zákonom stanovenej lehote splatné poistné na sociálne poistenie za zamestnancov vo výške 644,21 €, čím spôsobila ujmu príjemcovi poistného Sociálnej poisťovni, pobočka XXXXX, XXXXX XXXXX, IČO: XXXXX čím znížila príjem do štátneho rozpočtu Slovenskej republiky o rozsah v sume 644,21 €.  Predmetná trestná vec je vedená na tunajšej okresnej prokuratúre pod spisovou značkou 1 Pv 769/13/4404.
Vyšetrovateľ PZ uznesením zo 06.05.2015 podľa § 21 odsek 1 Trestného poriadku (per analogiam)  vylúčil z trestnej veci ČVS:ORPXXXXX, tú časť trestnej  veci obvinenej XXXXX v ktorej jej bolo vyššie uvedeným uznesením vyšetrovateľa PZ podľa § 206 odsek 1 Trestného poriadku vznesené obvinenie pre prečin neodvedenia dane a poistného podľa § 277 odsek 1 Trestného zákona s tým, že táto trestná vec bude  v ďalšom trestnom konaní vedená pod spisovou značkou ČVS:ORPXXXXX (na tunajšej okresnej prokuratúre pod spisovou značkou 1 Pv 277/15/4404) a v pôvodnej trestnej veci ČVS:XXXXX (1 Pv 769/13/4404), bude v ostatnej časti, konané samostatne a bude aj samostatne rozhodnuté.
Dňa 22.05.2015 predložil vyšetrovateľ PZ tunajšej okresnej prokuratúre vyšetrovací spis ČVS:ORP-XXXXX s návrhom na zastavenie trestného stíhania proti obvinenej XXXXX podľa § 215 odsek 1 písmeno h) Trestného poriadku s poukazom na § 86 odsek 1 písmeno e) Trestného poriadku.   
Preskúmaním predloženého vyšetrovacieho spisu ČVS:ORP-XXXXX  som zistila, že vyšetrovateľ PZ vykonal dokazovanie v rozsahu potrebnom na rozhodnutie, v rámci ktorého vypočul obvinenú XXXXX, splnomocnenca Sociálnej poisťovne, pobočka XXXXX XXXXX, zadovážil všetky dostupné doklady a listinné dôkazy, vrátene dokladov, ktoré sú predmetom daňového tajomstva, doklady týkajúce sa exekúcie, do konania pribral znalkyňu z odboru ekonómia a manažment, odvetvia účtovníctva a daňovníctva, XXXXX, ktorá vypracovala znalecký posudok číslo 28/2014 z 12.12.2014, ako aj jeho doplnenie číslo 28/2014 zo 17.01.2015, fotokópie ústrižkov poštových poukazov na zaplatenú sumu 644,21 €, výpis z Ústrednej evidencie priestupkov Ministerstva vnútra Slovenskej republiky, odpis registra trestov.
Obvinená XXXXX sa k spáchaniu skutku, pre ktorý jej bolo vznesené obvinenie doznala, využila svoje právo nevyjadriť sa ku skutku, ale uviedla, že 03.04.2015 uhradila poštovými poukazmi spolu sumu 644,21 €, čo aj vyšetrovateľovi PZ doložila ústrižkami poštových poukazov a tým preukázala, že svoj dlh voči sociálnej poisťovni uhradila v rozsahu 644,21 €.    
Zo záverov  citovaného znaleckého posudku a z jeho doplnenia vyplýva, že obvinená mala v inkriminovanom období dostatok finančných prostriedkov na úhradu svojich záväzkov, za mesiace júl 2012 až december 2012, vrátane, v čase ich splatnosti.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikne trestnosť činu. 
Podľa § 86 odsek 1 písmeno e) Trestného zákona, trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Aj z výpovede splnomocnenca Sociálnej poisťovne, pobočka XXXXX, XXXXX vyplýva, že subjekt XXXXX XXXXX, XXXXX IČO: XXXXX, dňa 03.04.20156 uhradil Sociálnej poisťovni, pobočka XXXXX poistné na sociálne poistenie za zamestnancov za mesiace júl 2012 až december 2012, vrátane, v celkovej sume 644,21 €.    
S poukazom na uvedené je teda zrejmé, že obvinená XXXXX využila ustanovenie v § 86 odsek 1 písmeno e) Trestného zákona o účinnej ľútosti a nakoľko zanikla trestnosť tohto trestného činu, trestné stíhanie proti jej osobe pre prečin neodvedenia dane a poistného podľa § 277 odsek 1 Trestného zákona je potrebné  zastaviť, a preto som rozhodla tak, ako to vyplýva z výrokovej časti tohto uznesenia.
Týmto uznesením nie je dotknutý nárok poškodeného na náhradu škody, ktorú si môže uplatniť v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Monika Milevová
prokurátorka